Jacob Ramm

Jacob Nicolay Ramm (født 18. november 1890, død 31. oktober 1982) var en norsk tannlege fra Kristiania, kjent som leder av Norges Bandyforbund (1924–26) og Norges Fotballforbund (1927–28).

I den tid da bandy var undergruppe i fotballforbundet ledet han «hockeykomiteen» (1914–17), og var i det første styre da Norges Bandyforbund ble stiftet i 1920, for øvrig under navnet Norges Ishockeyforbund. Ramm representerte da Mercantile. Han var også (som representant for laget Hockeyklubben) en aktiv spiller og dommer i bandy, blant annet finaledommer for NM i bandy i 1915, 1923 og 1924. I fotball representerte han Viking (Kristiania), Lyn og Mercantile som spiller, sistnevnte også som leder.

Ramm tok examen artium i 1909, Krigsskolen i 1910 og avla tannlegeeksamen i 1914. Han drev praksis i Kristiania fram til 1917, var dernest skoletannlege på Rjukan fra 1917 til 1920, før han i 1921 åpnet ny praksis i hovedstaden. I perioden 1924–1936 bestyrte han skoletannpleien i Aker. I 1929 ble han engasjert som sekretær i Den norske tannlegeforening, en stilling som i 1932 ble utvidet til generalsekretær. Ramm var generalsekretær for tannlegeforeningen fram til 1939 og var bestyrer for Oslo kommunale folketannpleie fra 1939 til han gikk av med pensjon i 1957. Ramm satt dessuten i flere komiteer, blant annet den som opprettet Folketannrøkta i 1950. For dette ble han ridder i 1951. Hans kone var tannlege Ingeborg Ramm.

Utmerkelser 
 Ridder av 1. klasse av St. Olavs Orden (1951).

Utgivelser 
 Den norske tannlegeforening 75 år (1959).
 Norske tannleger 1846-1962 (1962).
 Skandinavisk Tannlegeforening gjennom 100 år (1966).

Referanser 

Tannleger
Norske sakprosaforfattere
Norske bandyspillere
Norske bandydommere
Norske fotballspillere
Fotballspillere for Lyn Fotball
Fotballspillere for Mercantile SFK
Norske idrettsledere
St. Olavs Orden
Personer fra Oslo